Papersnake/gushiwen huggingface dataset:
楼参政挽词
叶适（宋代）

外补何多只近州，却於中禁賸淹留。
晚参国论非无乐，苦说时难更有愁。
天下知心古来少，人间此梦觉应休。
自嗟不识鄞江路，清泪因公寄海流。
出郊再用韵赋三解
吴潜（宋代）

窗草池莲乐意连，一帆直到太虚前。
拈来瓦砾无非道，触处鸢虚共此天。
鹑固珍羞元是鼠，蜣虽秽物却为蝉。
神奇臭腐相更禅，妙理谁知所以然。
嘉泰二年恭上太皇太后尊号八首
佚名（隋代）

鼓钟喤喤，务教载陈。
德物陈矣，烂其瑶琨。
咨尔上公，相予文孙。
勿亟勿徐，奉我重亲。
曼公书至，得山阴师死事信 其一
钱澄之（清代）

去岁风闻疑至今，客来果说大星沈。青天已毕蠲躯志，白日空悬报主心！

多难相依臣节苦，异时不去国恩深。中兴未奏公先死，泪洒天南听捷音！
寄蒋彦回
邹浩（宋代）

澄庵一别两炎风，回瞩潇湘兴莫穷。木耸云山常献瑞，鼎收龙虎妙成功。

精神迥出拘挛外，日月都归笑傲中。闻说芝园转增胜，杖藜行欲绕芳丛。
题杨妃上马图
钱选（宋代）

唐室开元致太平，年年十月幸华清。
当时马上多娇态，不相驱驰蜀道行。
舟中晓发
陆锡熊（清代）

片帆带月宿寒烟，半夜潮生旅梦边。斗柄压秋低插地，云根抱梦远遮天。

才分曙色催兰桨，又杂鸡声听马鞭。同是悠悠潮海客，短篷孤枕尚高眠。
朝中措（约和卿、敬之持醪为文叔生朝）
韩淲（宋代）

山林钟鼎似无同。舒卷有穷通。洗出壶中三峡，帝城赢得从容。

黄流乱注，狂澜既倒，砥柱能东。此际诞弥杯酒，宜歌风虎云龙。
颂十六首
释慧晖（宋代）

参得五语，功勋始成。
有时不说，恣中说行。
有时不玄，空失妙正。
有时不显，才一气生。
有时不出，独来水清。
有时不生，未开眼睛。
毕竟见得，连天晓星。
满江红（再用韵怀安晚）
吴潜（宋代）

犹记长安，共攀折、琼林仙萼。人已去，年年梅放，怨怀谁托。和靖吟魂应未醒，补之画手何能摸。更堪怜、老子此时来，愁难著。

云昼晚，烟宵邈。春欲近，风偏恶。早阑干片片，飘零相错。邂逅聊拚花底醉，迟留莫管城头角。且起居、魏卫国夫人，闻安乐。
怀知诗 其十二 吴文定公
祝允明（明代）

穆穆文定，渊渊金玉。风被四远，誉髦归淑。伊余小子，钦承在夙。

籋云骏附，潜泥蠖伏。嗣林衔恤，閟息茅庐。扣户请益，拱肃趋隅。

教曰勖旃，竭景劬书。默尔富获，单辞靡馀。选曹展丘，俾书皇纶。

山房接夕，返楫同津。永言夙好，傍谂前闻。虚膺秪受，充然万珍。

公耆后先，三四及门。一瞻百益，矧曰终身。望之如日，就之如云。

大雅既丧，悼霣徒纷。
促纤叹
舒岳祥（宋代）

刺刺重刺刺，唧唧复唧唧。
只解促鬓丝，岂能促妇纤。
纤亦何用促，有丝愿成匹。
今夏蚕薄收，巧手闲刀尺。
昨下急急符，三日立税籍。
箧中无余丝，红女泪双滴。
汝更促不休，使我不得息。
汝因贪与嗔，形化生股翼。
不特登我门，又入床下壁。
号我夜不眠，墐户无计塞。
何时清霜来，堀堁同一寂。
代弟茝咏梅画十景·古枝
陈著（宋代）

分甘冷落傍朱门，傲雪欺霜百岁根。
惆怅西湖人不见，暗香依旧月黄昏。
流寓江南杂诗 其三
宋育仁（清代）

麝和红泪捣成尘，梦醒惊鸿瘦阿甄。终夜不眠长倚瑟，横陈嚼蜡莫横陈。
东坡引·君如梁上燕
辛弃疾（宋代）

君如梁上燕，妾如手中扇，团团青影双双伴。秋来青欲断，秋来青欲断。
黄昏泪眼，青山隔岸。但咫尺如天远。病来只谢傍人劝。龙华三会愿，龙华三会愿。
万山堂饮归
方回（元代）

追怀往者数贤侯，得得经营续续修。
依旧夜栏低北斗，几番春絮委东流。
同游尽道山能好，半醉谁知我独愁。
乃后吾徒身亦死，题诗更有昔人不。
阳羡杂咏十九首。绿云亭
陆希声（唐代）

六月清凉绿树阴，小亭高卧涤烦襟。

羲皇向上何人到，永日时时弄素琴。
挽林天和 其二
张元干（宋代）

行配古君子，齿尊乡丈人。傥来名位晚，长往诔文新。

薤露空悲腊，刍灵不见春。诸郎无过毁，寿考没元身。
咏玉桃杯
弘历（清代）

洞彻光明莹，曾闻方朔探。欲希玉井洗，快意食芳甘。

带叶露华新，承浆介祉春。琼瑶真得报，精意想风人。
宿罗汉三绝 其一
王十朋（宋代）

梵舍十八所，道场皆矩罗。兹独号罗汉，想应无漏多。
杏花天 有感
汪莘（宋代）

美人家在江南住。每惆恨、江南日暮。白苹洲畔花无数。还忆潇湘风度。幸自是、断肠无处。怎强作、莺声燕语。东风占断秦筝柱。也逐落花归去。
八月二十一日大热夜半微凉
周紫芝（宋代）

八月大地千里赤，蓐收权轻苦无力。未许寒蝉饱风露，聊为秋蚊增羽翼。

蒲葵呼扇腕欲摇，絺绤捐衣汗犹滴。谁遣秋风半夜来，先向高梧寄消息。
次三月望日出游
洪皓（宋代）

无马假犊车，岂必朱丹毂。
驾言暂出游，写忧墀穷独。
寻芳不见花，宿莽埋槲樕。
区区十里间，良友始追逐。
晤晤得正人，颇欣富方谷。
书斋大肃条，四面少林麓。
欲作纳凉亭，因兹出求木。
履桥虽云安，欹柱恐颠覆。
临深念垂堂，徒行漫扪腹。
道险能摧轮，畏闻声辘辘。
形骸久衰惫，摇几屡颦蹙。
五方民杂居，濒泽非广谷，
鸡犬或相闻，要知是荒服。
跋涉频问津，引领主人屋。
老稚俱迎门，击鲜馈豚肉。
日暮途修阻，还辕不辞速。
吻燥藉醇醪，餬口资饘粥。
翌日睹新诗，珠玑圆且熟。
可追宝剑篇，高诵素灵哭。
心远堂
高晞远（宋代）

种竹期十年，栽橘盈千头。
虽云多远虑，无乃为身谋。
高人绝尘累，俟德居此丘。
泰宇无畦畛，虚空有天游。
仁义尚蘧庐，道德成安流。
结茅依翠微，极目际平畴。
白云度寥廓，黄鹄下沧洲。
百世此周览，我志尚可求。
只应柴桑翁，真趣共悠悠。
陇头
姚宽（宋代）

下陇流水咽，上陇征人别。
秦树暗秋云，燕鸿隔春雪。
闪倏见胡骑，翩翩传汉节。
戍客起愁心，心与飞蓬折。
雪后杨荆岫见投近藁走笔代柬
郭之奇（明代）

窗前雪艳几徘徊，宝玉临门气欲来。古鼎敲云初见色，春风吹出绿光开。
浪淘沙
仇远（元代）

芍药小纱窗。唾碧茸长。粉香犹涴旧时妆。玉佩丁东仙步远，好处难忘。

草草赋高唐。终是荒凉。凉蟾飞入合欢床。争得花阴重邂逅，才不思量。
和邵阳张茂才青莲花韵 其一
史弥宁（宋代）

清标别是一家春，风帽飘飘翠染匀。贪向波间弄明月，谪仙居士□前身。
送吕太初法曹之许田
宋祁（宋代）

秋涯舣客舻，潘鬓不胜梳。去决卿军事，还亲城旦书。

驿鸦啼月早，庖鲤跃冰馀。白晰公庭步，翘材首曳裾。
高士咏。南华真人
吴筠（唐代）

南华源道宗，玄远故不测。动与造化游，静合太和息。

放旷生死外，逍遥神明域。况乃资九丹，轻举归太极。
小飞来亭二首
杨长孺（宋代）

阴森古木石心栽，清澈寒溪镜面开。
斗起孤峰三百尺，从今唤作小飞来。
眉子石砚歌赠胡訚
苏轼（宋代）

君不见成都画手开十眉，横云却月争新奇。
游人指点小颦处，中有渔阳胡马嘶。
又不见王孙青琐横双碧，肠断浮空远山色。
书生性命何足论，坐费千金买消渴。
尔来丧乱愁天公，谪向君家书砚中。
小窗虚幌相妩媚，令君晓梦生春红。
毗耶居士谈空处，结习已空花不住。
试教天女为磨铅，千偈澜翻无一语。
晚过陈峰廨酒边怀旧
董嗣杲（宋代）

相过失喜晚炊香，同坐閒曹况味长。
江日下山云半赤，淮柑离土叶全黄。
殊乡酒味聊濡口，吊古诗章易刺肠。
忆得旧邀梅院醉，万灯环锦阁新装。
奉和御製奉安圣像礼成
夏竦（宋代）

琳宫胥宇象清都，金阁丛楹閟宝符。
昭假仙游彰胄绪，范镕真像极规模。
精衷钦翼明威顯，近辅恭迎茂典敷。
美应薦臻书不绝，灵期先定日无渝。
徘徊瑞羽临旌旆，夭矫飞龙上舳舻。
斋幄接神珪璧异，景舆迎圣羽仪殊。
荧煌宝座安三境，妪煦鸿恩下九衢。
深庆小臣叨奉跸，翠緌华组耀微躯。
点绛唇
谈羲仲（宋代）

冰玉神人，岁寒时节迎初诞。照溪梅绽。秀岭孤松远。

香雾氤氲，不放重帘卷。歌声缓。酒杯深劝。此会年年见。
代陈季若上张帅
林光朝（宋代）

一样官仪汉代新，乘时大手与经纶。
东南自古衣冠地，桐柏山前淮水春。
次韵李伯纪丞相游贤沙凤池之作二首
李弥逊（宋代）

几日公来浴凤池，蹇驴陪乘偶参差。
羁棲自笑卧盘谷，健句争无诵渼陂。
世路吹虀无念到，山游啖蔗不言知。
袖书倘遂云根长，肯与酸寒郑老期。
游天宫寺
黄曾（清代）

浭水溶溶接上方，欲袪尘累扣禅房。清钟响落诸天月，老树寒经五国霜。

台势浮红扶塔势，山光含翠间湖光。偶然随喜溪头立，洗钵僧来话夕阳。
寄题吴介夫专壑七咏 其四 负閒
刘学箕（宋代）

钟鼎本玩世，富贵徒苦人。何似天地间，萧然一閒身。
京师故僚以余退居近畿数赐存问因叙怀自感
宋庠（宋代）

病馀颇厌肉，欣得僧庐蔬。
僧窗亦明洁，可以观我书。
弟兄冷相对，因著柏酒醉。
酹馀欲拈笔，状乃尔狼狈。
我老固有素，未至形苶具。
其事故可知，宁复论年数。
阿连吾语汝，我计当何取。
学道既无成，何如事农圃。
赠沈术士号金腰带
刘宰（宋代）

万钉宝带诚堪羡，七字成诗喜欲狂。世事浮华有真趣，赠君一笑作行囊。
句
陈公辅（宋代）

有德传乡里，无金遗子孙。
和泾川梅花水韵
罗玘（明代）

梅华水沁白云根，多事公游公试言。想古有华真壮观，到今无日不潺湲。

灵源脉脉唯僧识，题壁欹欹仅寺存。酒尽夕阳人散后，六朝多是合招魂。
牧童
释重显（宋代）

呕啊唱与那鸣咿，百草拈来斗不知。日晚骑牛未归去，指前坡笑又嘘嚱。
宫词 其三十九
赵佶（宋代）

燕馆沉沉夜雨晴，一翻景物更联荣。碧纱窗外无人到，两两三三百舌鸣。
浣溪沙 其二十五 送□□□之溧水
夏言（明代）

尔也今为溧水丞。春洲芳草暖烟生。县衙相近石头城。

老去扶吾惟药裹，兴来相伴只鸥盟。题诗怜尔廿年情。
分宜道中
孙觌（宋代）

老牯挽犁泥没膝，剡剡青秧针水出。大麦登场小麦黄，桑柘叶大蚕满筐。

猿鸟初呼聚俦侣，缫丝百箔闻好语。此时物色不可孤，劝君沽酒提壶卢。
有客
释居简（宋代）

雨止云犹黑，春寒草未青。打门无俗客，勒驾有山灵。

彷佛斜川路，裴回曲水亭。落梅都著子，点点六花零。
感寓
权德舆（唐代）

残雨倦欹枕，病中时序分。秋虫与秋叶，一夜隔窗闻。

虚室对摇与，晤言无与群。冥心试观化，世故如丝棼。

但看鸢戾天，岂见山出云。下里徒击节，朱弦秘南薰。

梧桐秀朝阳，上有威凤文。终待九成奏，来仪瑞吾君。
晚秋游中溪四首
戴表元（宋代）

经秋溪水碧洄洄，无数晓山如镜台。
红叶流从龙奥出，白云飞镜石门来。
亦逢纸户曾相识，尚有樵踪且莫回。
端为何人作风物，漫山漫谷野花开。
送赵兰皋教杭学
牟巘（宋代）

一似彭城向颍时，重开讲席整冠緌。青衿喜得新师范，白发能言旧尹釐。

独冷定应非热属，众芳况复异凡姿。不妨且作回翔意，直上抟扶亦未迟。
令人王氏挽词
楼钥（宋代）

宦达方资助，家肥忽悼亡。
一区终异室，千载尚高冈。
奉倩神犹惨，安仁鬓欲苍。
黄昏愁绝处，谁伴紫微郎。
次韵叶梦得游西余山
葛胜仲（宋代）

秋霖喜新霁，裹饭山中游。遥指大夫桥，閒泛野人舟。

追随得胜客，雅趣同沧洲。山路已清绝，颢气况蓐收。

乱石蹲狠羊，苍官耸髯虬。古寺亦何有，森森潇洒侯。

忘怀一笑粲，更以大白浮。翰林廊庙姿，席珍韫天球。

如何问三径，更复寻一丘。升高涩投足，陟险眩回眸。

洞庭四万顷，旁占铛脚州。中有东西山，千奴熟霜秋。

孤亭快写望，欲去更少休。菟裘便可卜，何必依先畴。

徘徊共怀古，徂岁真如流。封侯昔此地，顾余乃诸刘。

一朝失茅土，窘急须人周。雍门曲池叹，事往将何求。

云木馀参错，烟岩自深幽。人生行乐耳，慎勿曲如钩。
南乡子（和辛稼轩多景楼）
王奕（元代）

豪杰说中州。及此见题多景楼。曹石当年徒浪耳，悠悠。岁月滔滔江自流。

风雪老兜鍪。不混关河事不休。浪舞桃花颠又蹶，嬴刘。莫与武陵仙客谋。
北固 其一
言娱卿（清代）

金焦鼎峙海云横，山势西回铁瓮城。六代风烟镕石壁，五州锁钥枕江声。

楼船夜啸南徐市，画角秋严北府兵。遥望佛狸祠下路，神鸦社鼓旧连营。
归安学署访端木鹤田 其二
吴衡照（清代）

朝日荡湖水，蓬蓬生远烟。烟波渺窟宅，杳霭青林间。

道场一峰秀，翠扑篮舆前。何年与坡老，同坐挹飞泉。
翻经台
李彭（宋代）

五千馀卷在高台，内史翻时腊屐来。梦断池塘人不见，年年春草绿成堆。
题山水图
刘基（明代）

江上何所有，高低千万峰。结庐覆以茅，取足聊自容。

绿树既蓊郁，清溪亦溶溶。地僻重车马，猿鸟得相从。

日落沙际明，寒烟澹疏松。苍茫云霞外，隐见青芙蓉。

悠然一舸还，好景时独逢。归来山月出，古刹鸣昏钟。
沈约
徐钧（宋代）

佐梁图禅尔开先，舌断徒劳上诉天。
一梦功名成底事，东阳风月自千年。
蔷薇正开春酒初熟因招刘十九张大夫崔二十四同饮
白居易（唐代）

瓮头竹叶经春熟，阶底蔷薇入夏开。似火浅深红压架，

如饧气味绿粘台。试将诗句相招去，倘有风情或可来。

明日早花应更好，心期同醉卯时杯。
墨翁传
高启（明代）

墨翁者，吴槐市里中人也。尝游荆楚间，遇人授古造墨法，因曰：“吾鬻此，足以资读书，奚汲汲四方乎？”乃归，署门曰“造古法墨”。躬操杵臼，虽龟手黧面，而形貌奇古，服危冠大襦，人望见，咸异之。时磨墨沈数斗，醉为人作径尺字，殊伟。所制墨，有定直。酬弗当，辄弗与。故他肆之屦恒满，而其门落然。

客有诮之曰：“子之墨虽工，如弗售何！”翁曰：“嘻！吾之墨聚材孔良，用力甚勤，以其成之难，故不欲售之易也。今之逐利者，苟作以眩俗，卑贾以饵众，视之虽如玄圭，试之则若土炭，吾窃耻焉。使吾欲售而效彼之为，则是以古墨号于外，而以今墨售于内，所谓炫璞而市鼠腊，其可乎？吾既不能为此，则无怪其即彼之多也。且吾墨虽不售，然视箧中，则黝然者固在，何遽戚戚为！”乃谢客闭户而歌曰：“守吾玄以终年，视彼沽者泚然。”客闻之曰：“隐者也。吾侪诵圣人之言，以学古为则，不能以实德弸其中，徒饰外以从俗徼誉者，岂不愧是翁哉？”叹息而去。

齐人高启闻其言足以自警也，遂书以为传。翁姓沈，名继孙。然世罕知之，唯呼为墨翁云。
永叔别余入天台四绝送之江上 其四
胡应麟（明代）

万里长淮挂北风，大江东下雪连空。虚疑瓢笠王郎去，翘首鸣珂碣石宫。
七月十八日夜独坐静寄月出麻姑背开户徜徉夜久不寐
周紫芝（宋代）

秋日忽复翳，暮色横陂陁。黯黯窗户暗，森森修竹多。

我懒不点灯，枯藤与婆娑。青山忽吐月，隔竹翻金波。

须臾满幽林，欸乃被岩阿。开门望天汉，星宿方森罗。

秋风入梧楸，白露沾芰荷。夜寒有惊鹊，飞鸣绕南柯。

苍生愿安枕，壮士方横戈。谁能请缨剑，故地收关河。

我意忽不惬，邻鸡复当歌。诗成月巳落，奈此老狂何。
酒泉子
温庭筠（唐代）

花映柳条，闲向绿萍池上。凭栏干，窥细浪，雨萧萧¤

近来音信两疏索，洞房空寂寞。掩银屏，垂翠箔，度春宵。

日映纱窗，金鸭小屏山碧。故乡春，烟霭隔，背兰釭¤

宿妆惆怅倚高阁，千里云影薄。草初齐，花又落，燕双飞。

楚女不归，楼枕小河春水。月孤明，风又起，杏花稀¤

玉钗斜篸云鬟重，裙上金缕凤。八行书，千里梦，雁南飞。

罗带惹香，犹系别时红豆。泪痕新，金缕旧，断离肠¤

一双娇燕语雕梁，还是去年时节。绿杨浓，芳草歇，

柳花狂。
丰禄县西兰谷
杨慎（明代）

响水关水绕兰谷，兰之猗猗环谷芳。瑶涡玉噀涌神瀵，绿叶紫茎涵帝浆。

湘累采作美人佩，尼父嗟为王者香。怀哉千古两不见，独立苍茫愁大荒。
魏太武庙
刘克庄（宋代）

荒凉瓜步市，尚有佛狸祠。
俚俗传来久，行人信复疑。
乱鸦争祭处，万马饮江时。
意气今安在，城笳暮更悲。
浣溪沙
陈允平（宋代）

斗鸭阑干燕子飞。一堤春水漾晴晖。女郎何处踏青归。

生色鞋晴销凤稳，碧罗衫子唾花微。后期应待牡丹时。
水龙吟·笑不知天命
李纲（宋代）

笑不知天命，明珠玉斗，漫撞令碎。
试笔
陆游（宋代）

人间元无第一手，万事端如屈伸肘。但能看破即超然，何代商山无四叟。

老民自视中何有，倾身经营一杯酒。此外管城差可人，相从且作明窗友。
分题得震泽竹枝词送中书李舍人 其五
史鉴（明代）

震泽雨晴添水波，郎船将发唱吴歌。谁知三万六千顷，不及侬愁一半多。
颂十玄谈·回机
释印肃（宋代）

陌路相逢没定期，蛇婆来命怪谁知。
四十八人成鳖鼻，急唤顽禅草裹归。
花犯·小石梅花
周邦彦（宋代）

粉墙低，梅花照眼，依然旧风味。露痕轻缀。疑净洗铅华，无限佳丽。去年胜赏曾孤倚。冰盘同燕喜。更可惜，雪中高树，香篝熏素被。
今年对花最匆匆，相逢似有恨，依依愁悴。吟望久，青苔上、旋看飞坠。相将见、 翠丸荐酒，人正在、空江烟浪里。但梦想、一枝潇洒，黄昏斜照水。
送人宰德清
杜荀鹤（唐代）

乱世人多事，耕桑或失时。不闻宽赋敛，因此转流离。

天意未如是，君心无自欺。能依四十字，可立德清碑。
桃叶渡
杨备（宋代）

桃叶桃根柳岸头，献之才调颇风流。
相看不语横波急，艇子翻成送莫愁。
延平书院落成柬诸友
陈宓（宋代）

当日二程门下士，独分此道过来南。
百年世事相传处，书院天生着剑镡。
邺中吊谢茂秦
林直（清代）

燕晋关河快壮游，布衣落拓复何求。无钱可买青山宅，有志终辞白雪楼。

中道交情嗟七子，暮年名誉动诸侯。改亭不作虞山死，过客谁来吊废丘。
秋晚登城
许浑（唐代）

城高不可下，永日一登临。曲槛凉飙急，空楼返照深。

苇花迷夕棹，梧叶散秋砧。谩作归田赋，蹉跎岁欲阴。
过山即事
王安石（宋代）

却过兹山已九年，江湖身世只飘然。
曲城丘墓心空折，盐步庭闱眼欲穿。
惨惨野云生陇底，萧萧饥马立风前。
转多愁思摧华发，早晚轻舟上秀川。
晚归遇雪
释居简（宋代）

集霰缤缤趁雨飘，回风籍籍委江郊。重阴冻锁天无畛，一眼平江池不坳。

直恐径迷随意扫，又疑竹裂带寒敲。倚阑欲看连云色，更待黄昏桂影交。
觚庵先生挽诗 其三
陈曾寿（清代）

残年所托命，濡煦友生仗。好客君所同，倾耳空谷访。

往来践篱落，两家罗酒酱。近伤彊村翁，老怀西河怆。

简招强来游，谈笑讵云畅。岂期异路悲，转先嬴博葬。

湖涛挟风雨，灯影凄属纩。死非妇人手，此谊古所尚。

相送为高贤，君可无怏怅。但遗后死哀，酸膈何时忘。

温温度岁约，翻手忍相诳。迟来我何言，相向声一放。
杜子美茅屋为秋风所破歌图
郑思肖（宋代）

雨捲风掀地欲沈，浣花溪路似难寻。数间茅屋苦饶舌，说杀少陵忧国心。
沙苑南渡头
王昌龄（唐代）

秋雾连云白，归心浦溆悬。津人空守缆，村馆复临川。

篷隔苍茫雨，波连演漾田。孤舟未得济，入梦在何年。
菩萨蛮
李道清（清代）

莲塘夜静箫声起。银屏梦觉凉如水。玉臂捲湘帘。星河秋满天。

悠悠今夜怨。只有鸳鸯见。清影不分明。巧云移月行。
寄别说道
黄庭坚（宋代）

数行嘉树红张锦，一派春波绿泼油。
回望江城见归鸟，乱鸣双橹散轻鸥。
柳条折赠经年别，芦箎吹成落日愁。
双鲤寄书难尽信，有情江水尚回流。
送苏伯修参政之京兆尹任三首 其三
高明（元代）

天上神仙白玉京，烟花缭绕凤凰城。端门日上红云动，太液春凰绿水生。

封事晓当香案奏，奎星夜接泰阶明。更看鼎鼐功成后，绿野堂深遂素情。
端午帖子 其四 皇后阁
周必大（宋代）

逮下深恩浃后宫，斯螽五月咏豳风。麝香草斗宜男绿，安石榴簪多子红。
邹园十咏 桃蹊
袁凯（明代）

繁花亦何言，人至迹愈显。
因石自高下，缘源屡回转。
莺啼阴久匝，雨霁苔犹浅。
渔父欲问津，烟中闻鸡犬。
寒食
楼钥（宋代）

辅政无功日歉然，佳时攽赉屡传宣。
已蒙授粲仍分茗，既荷贻牟更击鲜。
酒号流香盛宝榼，烛然新火散青烟。
孙儿不识君恩重，但觅东宫则剧钱。
龙云寺
罗竦（宋代）

倥偬无因怀抱舒，桥边纡路款幽居。佛龛香火高峰顶，仙洞林幽小雨馀。

拭目已观春草句，澄心还味内叶书。好风恰似知人意，吹散浮云现太虚。
望与诸公会于大慈闻海云山茶合江梅花开遂相邀同赏虽无歌舞实有清欢因成拙诗奉呈
王觌（宋代）

野寺山茶昨夜开，江亭初报一枝梅。旋邀座上逍遥客，同醉花前潋艳杯。

秀色霜浓方润泽，暗香风静更徘徊。仙姿莫遣常情妒，不带东山妓女来。
太常引 窦君瑞寿日
李俊明（元代）

燕山勋烈有馀光。问丹桂、几枝芳。阴德後来昌。但教子、应须义方。功名看破，黄冠野服，林下道家装。何处是仙乡。这日月、闲中最长。
和昌甫竹句 其六
韩淲（宋代）

山囿遥遥合世官，事嗟成往尚何观。新知益比故知少，纵有竹林无复欢。
满庭芳
叶梦得（宋代）

麦陇如云，清风吹破，夜来疏雨才晴。满川烟草，残照落微明。缥缈危栏曲槛，遥天尽、日脚初平。青林外，参差暝霭，萦带远山横。

孤城。春雨过，绿阴是处，时有莺声。问落絮游丝，毕竟何成。信步苍苔绕遍，真堪付、闲客闲行。微吟罢，重回皓首，江海渺遗情。
句 其七
田亘（宋代）

少时解奏三千牍，老去犹翻十二经。
杨柳清明近二首
舒岳祥（宋代）

杨柳清明近，棠梨烟雨愁。
红来千树色，白尽几人头。
歌哭同途去，繁华转眼收。
铜驼千古恨，只为一尊休。
幼弟墓下
叶茵（宋代）

春到棣无色，风来松亦悲。
细看云起处，不复雁归时。
忆汝九京隔，嗟予两鬓衰。
寥寥今古意，独许杜陵知。
舟次辰阳
张咏（宋代）

昔贤劳苦为忧官，我自无才欲忘餐。
鸣棹几程滩势恶，宿亭一夜雨声寒。
山连古洞蛮烟合，地落秋畲楚俗欢。
虽指公余便东下，好峰犹得捲帘看。
出火祀大辰十二首
佚名（隋代）

孰为大辰，维北有斗。
曾是契星，斯我孔有。
幽荣功报，洁齐敢后。
容兴嘉觞，式歆旨酒。
送友游吴越
杜荀鹤（唐代）

去越从吴过，吴疆与越连。
有园多种橘，无水不生莲。
夜市桥边火，春风寺外船。
此中偏重客，君去必经年。
挽黄提举震三章
陈著（宋代）

当年时事谁，咄咄赋归与。
同是无枝鹊，危如游釜鱼。
偷生盟世好，访远记山居。
已矣向谁恸，儿孙书满庐。
扇子诗 其十一
李石（宋代）

薰蒸香积厨，精凿午斋饭。饭后且放参，林下香一瓣。
次韵蒲大受瀛游富仁院二首 其一
郭印（宋代）

衲子幽栖地，青山绕四旁。林昏知暝霭，溪暖觉迟阳。

泉石关心久，风光引兴长。春云多变态，天末淡微茫。
燕归梁（对雪醒坐上云麓先生）
吴文英（宋代）

一片游尘拂镜湾。素影护梅残。行人无语看春山。背东风、两苍颜。

梦飞不到梨花外，孤馆闭、五更寒。谁怜消渴老文园。听溪声、泻冰泉。
玉树后庭花（上元·般涉调）
张先（宋代）

华灯火树红相斗。往来如昼。桥河水白天青，讶别生星斗。

落梅秾李还依旧。宝钗沽酒。晓蟾残漏心情，恨雕鞍归后。
问大冶长老乞桃花茶栽东坡
苏轼（宋代）

周诗记荼苦，茗饮出近世。
初缘厌粱肉，假此雪昏滞。
嗟我五亩园，桑麦苦蒙翳。
不令寸地闲，更乞茶子蓺。
饥寒未知免，已作太饱计。
庶将通有无，农末不相戾。
春来冻地裂，紫笋森已锐。
牛羊烦呵叱，筐筥未敢睨。
江南老道人，齿发日夜逝。
他年雪堂品，空记桃花裔。
蚕竖
辛宜岷（清代）

贫竖牵微利，身佣万绿间。移蚕晨剪叶，守茧夜号山。

风雨宁辞倦，饥寒不自闲。辛勤两月后，分箔始开颜。
酬章朝散 其二
刘攽（宋代）

事无机变即无疑，此意唯当静者知。末路风波成失所，岁寒霜者正同时。

劳生毫发差千里，醉眼须臾已万期。江上鲤鱼天上雁，寄书嫌少不嫌迟。
庆元二年皇后册宝十三首
佚名（隋代）

乾健坤顺，群生首资。
日常月升，四时叶熙。
帝嗣天历，后崇母备。
黼黻承晖，王化是基。
送金叔刚以慱学赴京
凌云翰（元代）

昭代搜贤设礼罗，临岐无柰别情何。不逄错节那为器，须信宏情自有科。

云岫龙蟠丹阙近，星河鹭起綵舟过。遥知上苑春光早，开遍官梅白玉柯。
立春前一日书事
项安世（宋代）

明日天车始建寅，今朝犹是去年人。
江城半夜传黄纸，嘉定新书下紫宸。
山雪多情来送腊，湖波著色去迎春。
旋烘寒饼缠生菜，想见家贫忆路贫。
赵北口行宫观灯同扈跸儒臣联句
弘历（清代）

上元行庆奉慈帷，节物承欢是处宜。东海乍看拥宝䨲，西昆恰值敞瑶池。

野含瑞气融晴雪，树挹芳烟散晚炊。跸路鸳鸾皆吐耀，和门草木总涵滋。

祥凝夜色浮三岛，香泛春风达九逵。曲渚雁回闻远响，新漪鱼陟动流澌。

万民同乐聊云可，大吏铺观太尔为。于蔿宁忘歌即景，柏梁且喜宴成诗。

卿云馥郁当楼护，鸾尾葳蕤拂镜窥。双楔霞标湖畔擢，三桥虹影坐间垂。

光收月窟应无敌，捷奏天山信有斯。煜煜金床函舍利，晶晶玉宇界琉璃。

候临解冻陈冰戏，轮到元宵碾汉迟。一线紫烟辉万象，半空碧彩漾全规。

青猊白象环仙阙，西漆南油灿御墀。妙霭缤纷蹲爵马，回波宛转跃蛟螭。

风前蛾闹争呈幻，渊底骊眠独探奇。讵羡广陵推法善，顿令潜室起冯夷。

燕南赵北春犹浅，越角吴根景递披。列缺施鞭龙启蛰，伶伦叶管凤来仪。

高檠菡萏旋摇日，密炬艨艟曲绕陂。海藏迸开珠百琲，湘帘纷缀锦千丝。

烛衔旸谷炎官伞，阵列昆阳赤羽麾。激电疑投玉女箭，罗星似布井公棋。

鳌山蜃阁光无定，琼树珠林影倒移。糕饤玉粱颁列席，果分丹荔佐行卮。

仙庄例放金吾禁，良夕还纡铜漏期。宴是传柑犹隔昔，花非剪綵实先时。

涌来多宝定光塔，采献长生威喜芝。洒地萤流囊熠耀，拿云虬走甲之而。

渔村蟹舍皆呈照，下里阳阿许共嬉。茅屋宁无向隅者，衢尊不啻与斟之。

观酺咸快昌辰洽，给复频邀沛泽施。化浃华胥扶寿耇，欢腾瀛鄚舞童儿。

早听菱镜蜚佳语，幸擘桃笺继睿词。三五韶华酬胜赏，十千丰稔慰嘉师。

纸签粉米群徵吉，江砚宣毫共选辞。真见文昌辉八座，同钦华盖焕重离。

纤鯈解听游清沼，枥马无喧立绛旗。鼓瑟吹笙鸣乐恺，依蒲在藻荷恩私。

唐昌萼蕊宁方此，宣德神仙讵较兹。遍插柳条沿楚岸，待催梅信过江湄。

律回黍谷方弥月，鸡踏金莲倏万枝。帝里輶轩应蓼扰，皇衢灯火想茈虒。

松盆户户烧兰会，竹榼人人斗酒持。阁上青藜明绨案，陌头白粥赛田祠。

无边好景迎年丽，有脚阳春傍辇随。虞陛挥弦仰庸作，周庭燃燎问何其。

篆成翠火鸿禧祝，簪集华茵燕喜追。好乐无荒昭古训，惟殷保泰日孜孜。
久雨二首
李弥逊（宋代）

榕根败屋两三椽，客径无人老更便。
地近东南多泽国，雨逢甲更少丰年。
径须酣饮六十日，安用取禾三百廛。
待得枝头风力□，梅花如雪月初圆。
颂古十七首
释道行（宋代）

天生白额南山虎，牙爪曾当八面风。
月落三更穿市过，痴人投晓觅行踪。
代简琛卿
赵蕃（宋代）

是处梅花与雪融，竹间开晚正玲珑。
陈君为我言如此，折赠当期慰眼中。
寿遂宁李漕
李曾伯（宋代）

自是清都紫府仙，德星躔次剑东川。
香浮世界莺花地，人乐春风燕麦天。
元佑贤材名合近，绍兴相业庆基绵。
一年一佛为公寿，五百尊成百年。
蕊宫花史图并序 其四
孙原湘（清代）

蕊珠宫殿月茫茫，我道分明即故乡。花里便为仙世界，云边堪故古衣裳。

众香国暖春常笑，群玉山高夜放光。愿得画中人不老，年年只作画中妆。
寄林敏夫二首 其一
赵蕃（宋代）

闻说君家家具区，秋风应熟季鹰鲈。虽云祸福有倚伏，要是知几失早图。
水仙子·琐窗风雨古今情
乔吉（元代）

琐窗风雨古今情，
梦绕云山十二层，
香销烛暗人初定。
酒醒时二未醒，
三般儿挨不到天明。
划地罗帏静，
森地鸳被冷，
忽地心疼。
灵棋卜
洪皓（宋代）

苦乐迎春咏四愁，诏书未暇蔽要囚。
已知行止关天命。暂卜穷通听鬼谋。
移监窖幽餐鼠草，奉春械击易羊裘。
何时放我南归便，抱瓮躬耕死即休。
呈张太平三首
赵蕃（宋代）

贵者多骄士，古然宁迩来。
惟公独超俗，片善靡遗才。
誉已满台阁，勤方散草莱。
深知桃李径，不为看花栽。
梦宴客大楼上命笔作诗既觉续成之
陆游（宋代）

表里江山亦乐哉！华缨满座敌邹枚。
歌从郢客楼中听，猎向樊姬墓上回。
梅蕊香清篸宝髻，熊蹯味美按新醅。
眼边历历兴亡事，欲赋章华恐过哀。
黄河
许丽京（清代）

浩淼浮天至，回旋动地翻。阳关经百折，星宿合双源。

禹甸成功著，尧乡梗患烦。分支归马谷，正派下龙门。

绝域穷飞鸟，穿堤惧伏鼋。扬波连北卜，如带走中原。

衮豫流偏驶，徐扬势共奔。桃花春汛阔，竹箭雪涛喧。

今古常如此，功名不可论。符徒夸德水，材尽取淇园。

亦有王横策，非无贾让言。灌田齐雨润，转粟若云屯。

灾异由秦汉，经营及宋元。荣光曾偶出，旧迹讵常存。

往昔洪流决，民生怨恨吞。秋风沈白马，使者拥朱轓。

玉节声名大，金堤力役繁。哀鸣中泽雁，痛哭万夫魂。

舟楫通淮便，泥沙合泗浑。经纶才不小，修筑道偏尊。

瓠子狂澜静，彭城落日昏。一时留伟绩，万姓感殊恩。

忠信涛能涉，纷纭舌可扪。几人思利济，有客拟腾骞。

击目悲怀切，高歌气候温。饥民愁雨雪，古庙荐菽蘩。

潦倒新诗卷，飘零浊酒尊。乘槎虚壮志，西望极昆仑。
高阳台·燕卷情丝
蒋捷（宋代）

燕卷情丝，蜂黏落絮，天教绾住闲愁。闲里清明，匆匆粉涩红羞。灯摇缥晕茸窗冷，语未阑、蛾影分收。好伤情，春也难留，人也难留。芳尘满目悠悠。问萦云佩响，还绕谁楼。别酒才斟，从前心事都休。飞莺纵有风吹转，奈旧家、苑已成秋。莫思量，杨柳湾西，且棹吟舟。
柬惠安同安叶陈二明府并烦安溪林明府寄似
刘克庄（宋代）

吾友二三子，联翩有国都。
平平虽县谱，急急奈州符。
亦既吹虀矣，还能吸醋无。
高年颇更事，莫哂瞽言迂。
春日游鲫鱼潭五言古风
陈登科（清代）

潭影湛明月，幽林芳径穿。参差数茅屋，隐约依林泉。

狺狺众犬吠，误在桃源间。我来问耕夫，三五话桑榆。

为予指东道，溪边一草庐。竹篱半遮掩，门外杂果蔬。

客到坐谈久，烹茗款款留。矧复耽曲檗，邀共饮丹邱。

田家风味真，鸡黍供绸缪。微醉憩林下，身世惭閒鸥。

往来镇自得，宿食奚所求。江湖信为乐，尽欲放轻舟。

斜阳悬古道，栖鸟争林投。相辞出门去，春莺啼不休。
哭介龛禄勋公
李因（明代）

秋声风急闭重关，泪寄潇湘疏竹斑。莫问苍梧多少怨，至今石化望夫山。
答法华东洲和尚
释云岫（宋代）

干戈倒用识安危，方便垂慈接个谁。每每见僧陪面笑，祖师门户放教低。
水调歌头（题临江驿和徐意一韵）
李曾伯（宋代）

君莫厌行役，易尔此非难。人情无已、久阴忧潦霁忧干。借得庭无一榻，忘却征涂炎暑，小驻氵龠龙团。世路任渠险，襟抱五湖宽。

叹平生，环辙迹，已苍颜。梅花雪片万里、奚又絷南冠。应是江山好处，犹待推排老眼，天未许休官。莫忆故园竹，日日报平安。
岩石村店有石泉梅橘幽雅可爱
李纲（宋代）

岩下鸣泉淅沥飞，谁知山店亦幽奇。已过野橘分金日，未见寒梅喷雪时。

旋洗云粳炊白玉，自挑霜菔缕青丝。慇勤赋咏留岩石，他日重来觅旧诗。
南归述怀呈谢甸男
陈寿祺（清代）

著作蓬山敢自诬，甘馨兰膳可无娱。日边名士多于鲫，江上归心不为鲈。

乞食天哀陶令拙，逐贫鬼笑子云愚。艰难傥遂间居赋，肯使丹崖绿水污。
舟喻
姜特立（宋代）

楼船万险出惊湍，未到安坻未是安。
万一暗逢罗刹石，破舟覆族有何难。
寄谢景英参议
陈傅良（宋代）

故人不见吾何适，欲见其人已异乡。
魂梦半年皆草草，鬓毛一别益苍苍。
筹边淮海何迟暮，乘障湖湘亦阻长。
及此居闲宜问讯，题书须待满林霜。
移床诗
仇远（元代）

莞簟轻轻卷，藤床故故移。
暑尘无避处，客舍有凉时。
开帐迎风易，钩帘看雨宜。
绿阴更清绝，旧竹长新枝。
以拄杖供仁山主二首
陈师道（宋代）

洗足投筇只坐禅，厌寻歧路费行缠。
老来不复人间事，不用山公更削圆。
移海榴
韦应物（唐代）

叶有苦寒色，山中霜霰多。虽此蒙阳景，移根意如何。
雪中雁
刘敞（宋代）

万里羽毛弱，经时霰雪纷。江湖更何取，天地正同云。

影困低如落，声悲远似闻。识时端北向，送目感离群。
绍圣甲戌侍立集英殿临轩试举人作此两绝 其一
张耒（宋代）

春来小殿雪初残，晓日曈眬未破寒。黄伞当轩公事退，君王缓步侍臣阑。
傅材甫窗前白月桂开材甫索诗戏作
陈文蔚（宋代）

天然容貌本施朱，喜异羞同世不趋。
化得丹砂成玉雪，也知人着半工夫。
宋元绘挽词
郭印（宋代）

国家有祸源，王氏变新法。
元佑壅其流，旧防无敢越。
逮至崇宁初，阴霾蔽日月。
溃彼千仞堤，横波不可遏。
求言奸臣计，正欲阱豪杰。
君时亦抗章，痛哭深论列。
禁锢二十秋，著书忧愈切。
缅观前日事，一一符君说。
朝廷思大用，铜虎初旌别。
使者复何心，吹毛听媒糵。
皇天不慭遗，山梁遽摧折。
七十五年间，飞电才一瞥。
残编溢巾箱，光焰星斗揭。
后人何酋酋，端不坠风烈。
和卢明府送郑十三还京兼寄之什
孟浩然（唐代）

昔时风景登临地，今日衣冠送别筵。
醉坐自倾彭泽酒，思归长望白云天。
洞庭一叶惊秋早，濩落空嗟滞江岛。
寄语朝廷当世人，何时重见长安道。
临江仙
张伯寿（宋代）

爆竹声残天未晓，金炉细爇沉烟。儿孙戏彩映芳鲜。共倾元日酒，同祝大椿年。

我愿儿孙如我寿，高低富贵随缘。不须厚禄与多田。诗书为世来，清白是家传。
汴之水三章送淮南提刑李舍人
梅尧臣（宋代）

汴之水，分于河，
黄流浊浊激春波。昨日初观水东下，
千人走喜波万人歌。歌谓何，
大船来波小船过。百货将集玉都那，
君则扬舲波以峦刑科。
东庄十八景为匏庵先生赋 其十五 全真馆
吴俨（明代）

家近神仙宅，苍松一径遥。閒来弄泉石，无意问参寥。
题二小姬扇二首 其二
高翥（宋代）

湘湘未识羞，独坐抱箜篌。贪学耆婆舞，抬身拜部头。
依韵和尚用之秀才梅花二首 其一
陆佃（宋代）

假借铅华素不曾，肯将桃李较衰荣。向人有意如相识，混雪无衰耻自明。

青帝信音元苦远，素娥风调不胜清。爱君诗思诚高古，睥睨玄尊与太羹。
学阮步兵体诗
王素（南北朝）

沈情发遐虑，纡郁怀所思。仿佛闻箫管，鸣凤接嬴姬。

联绵共云翼，燕婉相携持。寄言芳华士，宠利不常期。

泾渭分清浊，视彼谷风诗。
天池寺晓起看云
舒梦兰（清代）

居士爱云如性命，无往心中学禅定，比来枯坐但焚香，消爱莲龛一声磬。

夜分吟卧不易眠，幽凉境中开洞天。长林虎啸月生魄，松风仍带飞来泉。

山僧扣窗报云起，跣足下床忘一履。披衣直上聚仙亭，琼芝玉叶三千里。

我与人间隔此云，人间富贵徒纷纷。云端试作苏门啸，不是仙灵不与闻。
宫词 其一
周彦质（宋代）

正朝排仗谨天元，常服无令入禁阍。十样冠裳五千袭，紫宸前殿对诸蕃。
初冬夜宴
陆游（宋代）

丝管纷纷烛满堂，枭卢掷罢夜飞觞。
帷犀风定歌云暖，香兽烟浓漏箭长。
泛菊已成前日梦，探梅又续去年狂。
醉归自笑摧颓甚，冷逼貂裘怯晓霜。
喜春来·月儿初上鹅黄柳
周德清（元代）

月儿初上鹅黄柳，燕子先归翡翠楼，梅魂休暖凤香篝。人去后，鸳被冷堆愁。
减字木兰花（二十六日立春）
张孝祥（宋代）

春如有意。未接年华春已至。春事还新。多得年时五日春。

春郊便绿。只向腊前春已足。屈指元宵。正是新春二十朝。
杂诗 其一
甘汝来（清代）

偶寓西山侧，日夕看不足，遥爱峰峦秀，清扬好眉目。

白云出其巅，玉泉流其麓。花木发清香，鸟鸣无断续。

我生蒙尘垢，劳形日碌碌。欲往恣游眺，冠盖苦结束。

念我筚门友，晶莹双璞玉。不贵安得贱，不荣安得辱。

逝将黄鹄举，灭迹栖岩曲。幽人有同心，相期在空谷。
和何季崇签判三首
曹勋（宋代）

羁思登临已怯秋，紫萸黄菊更添愁。
海光不动暮山紫，人在天涯空倚楼。
迎候艮翁二首
刘克庄（宋代）

恰则含香文德殿，俄而揽辔祝融峰。
得非麟角惊凡目，或是蛾眉妒冶容。
六丈一勾非恶意，两翁非对少欢悰。
西山北郭多幽事，虽老犹堪撰杖从。
累日浓云作雪不成遂有春意
陆游（宋代）

酿雪经旬竟不成，一霜却作十分晴。
云归岫穴千峰立，暖入郊原万耦耕。
菖叶离离丰岁候，梅花眷眷故人情。
道傍孤店新醅熟，已有幽禽一两声。
送马武
张方平（宋代）

才命相憎不相并，古来达者齐其中。此君寂寞年虽暮，灵府峥嵘事甚雄。

韝上鹰饥思掠草，车傍骥老尚追风。丈夫掩棺始为了，是故南阳晚立功。
挽肯斋储居士
陈宓（宋代）

长乐与家邻，安舆来往频。
诗方贻五字，讣只隔三晨。
事业传贤嗣，乡闾失善人。
薰风丹荔熟，追感一沾巾。
浣溪沙 和杨倩玉“那不教人说可怜”起句
钟筠（清代）

那不教人说可怜。彩云吹断惜花天。娇春杨柳泣朝烟。

莲子蜂房犹未结，桐丝凤啄已难粘。夕阳楼阁水如天。
送徐秀才
宋祁（宋代）

风鶂摧高羽，云鵾惨别弦。
倦随东郭履，归养豫樟年。
客信凭梅陇。乡歈伴月舷。
君谋适不用，虚赠绕朝鞭。
句 其二十八
张舜民（宋代）

正愁春酒尽，且喜火丹成。
驿中七夕
徐铉（宋代）

七夕雨初霁，行人正忆家。江天望河汉，水馆折莲花。

独坐凉何甚，微吟月易斜。今年不乞巧，钝拙转堪嗟。
次韵以道月中作
刘攽（宋代）

月从海底出，素景天外来。解道千里共，斯人安在哉。

洞庭木叶脱，未央帘幕开。颢气彻霄汉，炯炯不受埃。

群居笑李白，独与影裴回。愿言常相亲，无使手停杯。
敛石堂头有老夫善排遣之语因答以诗
陈藻（宋代）

本来无闷可消除，生死穷通一任渠。
若到于今更排遣，读书何处是工夫。
潇湘八景诗·江天暮雪
张经（宋代）

江上雪纷纷，风寒天已暮。
中有泛舟人，兴尽迷归路。
偈颂二首
释思业（宋代）

勘破婆子，而青眼黑。
赵州老汉，瞒我不得。
都丞侍郎再和屋字韵诗次韵奉酬
喻良能（宋代）

小园五亩依篁竹，中有茆茨数椽屋。
小桥度水既窈窕，侧径穿花仍曲六。
惯看翠碧羽差池，时听黄鹂声断续。
诗成持鼓过雷门，谁信抛砖能引玉。
长篇丽句为藩饰，小草么花蒙著录。
悬知家世以诗鸣，压倒平泉与昌谷。
夏夜小酌
黄庚（元代）

小酌酬清兴，恁阑看日移。
分茶醒醉客，添灯了残棋。
萤影明桐井，蛙声出草池。
荒城江漏远，试问夜何其。
七夕和春声阁韵
严蘅（清代）

秋河如画碧迢迢，香冷云屏梦寂寥。花影低垂帘不卷，人閒天上可怜宵。
原上秋居
贾岛（唐代）

关西又落木，心事复如何。岁月辞山久，秋霖入夜多。

鸟从井口出，人自洛阳过。倚仗聊闲望，田家未剪禾。
送方奉议倅保德
郭祥正（宋代）

太行积雪三千尺，浑河连天厚冰塞。天台词人不畏寒，携家直赴并州北。

越罗蜀锦置筐箱，狼帽毡裘付妻息。边城虽道无战尘，塞草从来少春色。

马上题诗泣鬼神，何时归奏平戎策。我欲为书叩相阍，唤取斯人侍君侧。
闻鹁鸪
章甫（宋代）

阴云欲暗江头树，屋角先闻鹁鸪语。
潇潇渐作打窗声，谁道巢居不知雨。
雨晴唤妇却同飞，须知此物心无机。
岂比人间情义变，衔冤誓死不相见。
绝命诗
徐元娘（宋代）

毓秀含华十六龄，慈韩口授十三经。
奇文不欲撑天地，大节偏教揭日星。
何姓移剑亡汉室，谁人复楚乞秦廷。
顾从一死明忠孝，碧血应留万古青。
弱质原归玉女峰，家亡国破恨重重。
椿萱已遂抒忠顾，昆弟先教殉难从。
热血千年啼杜宇，寒泉三尺照芙蓉。
堪灶宫院齐收北，忍听天朝长乐钟。
颂古十八首
释宝印（宋代）

有无语默谩徒劳，居士何曾动一毫。
世祖功成三十六，云台争似钓台高。
饮酒二十首同苏翰林先生次韵追和陶渊明十九
晁补之（宋代）

堂堂门下公，英发自初仕。
卷舒固以时，出处不为己。
朝廷登儒固，德礼民有耻。
岷峨更峥嵘，清风在闾里。
独醒固不恶，既醉又可纪。
成王访落时，百室赋盈止。
吾侪为国谋，私爱不足恃。
送汤千
赵师秀（宋代）

能文兼悟性，前是惠休身。
为选来京邑，因吟访野人。
所居才隔水，不见忽经旬。
何事云归速，儒官拜敕新。
望三叠泉谷帘泉而不能至
项安世（宋代）

只游玉峡并三峡，未到帘泉与叠泉。
少日跻攀今老矣，且随筋力度残年。
此君室
方岳（宋代）

竹意吾为谁，山曰子非我。
未知回孰贤，自赞午也可。
颂十玄谈·玄机
释印肃（宋代）

撒手那边千圣外，见知不与凡同会。
高峰绝顶棹孤舟，海裹炉焚烟自在。
赵使君后堂同东谷太微太华诸君子集 其一
康海（明代）

使君爱客宴閒堂，客醉歌狂殊未央。自以笑言偕四俊，虚疑时未到重阳。

炎天过雨先销暑，美酒当筵岂论觞。旦日东征更疏阔，赠予何惜远游章。
赠旧令楼君 其一
屈大均（明代）

黄花一丈似君长，十月炎天未著霜。彭泽篱边那有此，掇英频泛酒杯香。
山出云
李绅（唐代）

杳霭祥云起，飘飏翠岭新。
萦峰开石秀，吐叶间松春。
林静翻空少，山明度岭频。
回崖时掩鹤，幽涧或随人。
姑射朝凝雪，阳台晚伴神。
悠悠九霄上，应坐玉京宾。
醉落魄（戊戌重阳龙山会别）
韩元吉（宋代）

菊花又折。今年真是龙山客。杯行潋滟新醅白。一醉相欢，莫便话离恻。

从教破帽频欹侧。楼头霜树明秋色。凭高待把疏星摘。天近风清，不怕暮云隔。
浣溪沙（次秀野酴醿韵）
朱熹（宋代）

压架年来雪作堆。珍丛也是近移栽。肯令容易放春回。却恐阴晴无定度，从教红白一时开。多情蜂蝶早飞来。
感秋二首 其二
杨万里（宋代）

南国初凉日，东吴欲尽头。露荷幽馥晓，云日澹光秋。

也爱西风爽，其如半老休。蝉声与蛩响，计会两催愁。
东黄四景为族叔祖方轩先生赋 其二 印池流泽
黄仲昭（明代）

乌山一脉纡且长，吾宗奕叶居其阳。流水萦回自山下，到门汇入三池塘。

池塘一一方而小，昔有神僧呼印斗。知稼当年擢大魁，谓此钟灵实非偶。

祖宗积庆良已隆，流泽与此同无穷。一派今分东海上，诗书拟振前人风。
次韵昌甫所寄 其三
韩淲（宋代）

奴人满把和诗到，城市林园未放时。分饷治中君得句，载酬泉上我非诗。
赞历代天师·第十一代讳通字仲达
白玉蟾（宋代）

闭户凝神四十年，青鸾赤玺策云轩。
琼棺数月金躯冷，满室天香酹一樽。
读机仲景仁别后诗语因及诗传纲目复用前韵
朱熹（宋代）

道有默识无言传，向来误矣空谈天。只今断简窥蠹蚀，似向追蠡看虫旋。

始知古人有妙处，未遽秦谷随飞烟。终然世累苦妨夺，下帷发愤那容专。

一心正尔思鹄至，两手欲救惊头然。书空且复罢咄咄，屡舞岂暇陪仙仙。

功名况乃身外事，我马硉兀甘回鞭。

解颐果值得水井，鉴古亦会朝宗川。两公知我不罪我，便可筑室分林泉。

十年灯下一夜语，闲日共赋舂容篇。
咏刘伶
龚况（宋代）

逃名以酒转名高，醉里张髯骂二豪。日月已为吾户牖，何妨东海作醇醪。
柘溪道中
释文珦（宋代）

荒烟迷小市，细雨隔遥津。
麦浪农畴晚，桐花客路春。
几番时序换，两鬓雪霜新。
唯有溪边鹭，相看似故人。
人日
曾几（宋代）

雪意垂垂体不佳，十年人日寄天涯。
老来只有穷相守，忍使奴星结柳车。
哭袁相公二首
王稚登（明代）

鹤飞蝉蜕总成尘，欲报明珠未得伸。
山上杜鹃花是鸟，墓前翁仲石为人。
黄肠诏出东园赐，白骨家余南巷贫。
为问翟公门下士，死生谁个见情真？
船子和尚赞
释宗杲（宋代）

蓦口一桡玄路绝，药山之道始流传。
离鉤三寸无消息，觉海方乘般若船。
垂虹闻笛
吴芾（宋代）

三十年前此凭栏，醉听渔笛暮江寒。
重业虽复闻三弄，老去终无旧日欢。
南岩寺
林光（明代）

三级五级步纡回，千山万山招欲来。悬岩一滴古今雨，香茗旋欲烟霞杯。

啼鸟不知白日午，繁花却笑深春回。招提几点淋漓墨，洒向东风万竹堆。
观澄路炮台诗三首，用吴邑尊韵 其二
祝书根（清代）

蓦然烽火摇天空，殷雷隐隐蚩尤风。朝曦沈没东海东，雪花艳吐层霄红。

蛟龙乍走冯夷宫，七日七夜围城中。畴逆畴顺畴吉凶，祥风回转凭高穹，坐看西北纷群雄。
边汝嘉园亭雨后即事
鲁铎（明代）

山际残云放夕晖，竹亭移席柳风微。半开红药香初散，并坐黄鹂湿未飞。

胜会秪惭诗力薄，芳时宁觉赏心违。主人为客添清味，旋剪阶东韭叶肥。
赋得越山越水
李孝光（元代）

贺家湖上又秋风，放翁宅前东复东。两行云树忽远近，十里荷花能白红。

游人濯足银河上，越女梳头青镜中。我欲张帆上南斗，扶桑碧海与天通。
南康元宵偶成
王济元（明代）

山国逢元夜，寒斋席尚冰。雪深仍问雨，俗俭不知灯。

强酒欣同醉，题诗病未能。一檠聊照寂，乡思陡然兴。
司理弟之官岳阳相别于定王台凄然有感为赋五
真德秀（宋代）

心源本澄静，皎月悬晴空。
利欲一汩之，晶明变尘矇。
扰扰千晓晟，攒攒万铦锋。
昏冥弗自觉，乃与禽犊同。
一朝发深省，妙理仍昭融。
要须大敌勇，钩援临崇墉。
不见箪瓢人，四勿收殊功。
又自述兼讶子贤有约不至
李学曾（清代）

药莒藤筇杂贝编，藏名已分石泉边。蓬蒿有径缘谁扫，风月无人只自专。

花外昨朝青鸟信，竹间何日紫骝鞭。疏狂解似饶清兴，翻笑山阴雪夜船。
春词
毛滂（宋代）

瑞日晖晖上，非烟冉冉收。
晴川蚕可浴，翠潋荇初流。
送罗正之年兄出使二浙
张舜民（宋代）

玉麈助清谈，金貂饰高位。
二物已杀身，无剥生民利。
君为使者官，犹作农夫事。
随轩载畚插，一心惟度地。
惟梁及齐岱，潢汙变滞穗。
玉食反无鱼，黄牛如象贵。
凡人畏辛苦，君处乃乐易。
富哉太伯墟，吴越之委積。
二年苦昏垫，灶臼成蛙肆。
一日死百人，官司但熟视。
不获乃命君，物议已为迟。
君其尚勉旃，副彼朝廷意。
若为濬泾洪，可得露城市。
诛其姑息人，戢彼因循吏。
死者不可招，存者如何置。
赴海与壑邻，实系君之智。
君家本天台，立身颇勤勚。
一生在州县，晚岁称宪使。
南人重衣锦，今尔实自致。
弭节拜坟墓，椎牛设乡遂。
翁媪上篱观，挥零复嗟喟。
咸曰罗家儿，今日乃如是。
伊予出西北，仕路每相值。
交代又同年，莫予论事契。
嗜好无不同，出处亦有类。
天台与四明，一生游梦寐。
淡荡秋风中，都门把归袂。
行与兴公游，閒过贺老醉。
二客傥有言，因风幸相寄。
蝶恋花（章道祖悰·生日）
葛胜仲（宋代）

安石榴花浓绿映。解愠风轻，乍改朱明令。衮绣元臣门户盛。童孙此日悬弧庆。

夜宴华堂添酒兴。□□除书，远带天香剩。欲浥苕波供续命。不须龙护江心镜。
和张光弼留别
释宗泐（明代）

老来心事向谁论，且对青山酒一尊。湖上梦醒思旧将，江西书去问诸昆。

可怜汉祖今无庙，还喜留侯尚有孙。手把过眉筇竹杖，与僧閒步出松门。
偕同人登虞山乾元宫
孙介（宋代）

尘嚣咫尺愧山林，胜日追凉得共临。
千里江湖堪送目，一轩松共更论心。
清风便自生秋意，小酌何妨到夕阴。
归路蝉声满溪谷，为君倚盖一微吟。
和单君范古意六首 其一 农
陈著（宋代）

岁事有丰歉，官税无减除。谁知山中田，沙土多蒿蒌。

秋来倘有成，犹恐才半租。或其水旱至，不足偿耰锄。

叹息家百亩，无复三代初。妻儿忽相问，明朝饮何如。
其八鬭败
贾似道（宋代）

此番不比寻常败，饱食泥盆待一旬。
临日带饥将出鬭，依然还做上将军。
观麦
石宝（明代）

步出城东门，微径南迤逦。骋马历磊确，春光何靡靡。

苏紫及蓝黄，琐细不足指。引睇耒耜外，麰麦方薿薿。

晴浪浅不扬，颓云互偃倚。惊乌蓦然飞，翠色堕欲起。

万旗森摩戛，力与东风抵。苞桑系高畛，宛若大将垒。

冯虚纵遐瞩，诗兴勃填委。朝霞餐未餍，清飔历牙齿。

马上揖农夫，愿言涤两耳。年来有司良，民得展四体。

去冬雪何厚，膏泽尚漫瀰。朝夕时雨降，足食良可拟。

感兹刍荛言，志动气亦喜。挥鞭聊一吟，慷慨殊未己。
庚申过青草湖
张栻（宋代）

已越重湖险，张帆胜顺流。
乱云藏野寺，横网闹渔舟。
物色湖南好，风霜岁晚谋。
未知荒歉后，得似向来不。
钱方言岩仲之泰尉尤溪二首
王迈（宋代）

一第归来正黑头，艾轩遗墨费旁搜。
及瓜上日相催迫，锓枣通宵细校雠。
充类所行皆好事，立身何患不前修。
故家常宝文公帖，谨勿逢人便有求。
送吕周辅宗丞守崇庆
楼钥（宋代）

从昔传家学，当今良史才。
声名冠西蜀，风节象东台。
朝迹何收速，归心挽不回。
一麾从此去，万里可能来。
和何元章新秋
郑刚中（宋代）

玉露寒凝颗，银河澹泻流。
每年才到此，无处不惊秋。
便有清凉意，潜消旱涸忧。
附炎蚊弄喙，可笑不知休。
霓裳中序第一
胡翼龙（宋代）

江郊雨正歇。燕子飞来人忆别。未了残梅怨结。渺野色波光，春与天接。相思辽阔。怕柳风、吹老吟发。关情处，满汀芳草，遮莫是鶗鴂。

时节。一饷愁绝。谩料理、新翻几阕。山尊堪共谁设。梦到断桥，飞絮仍雪。岁华休省阅。早霍地、小园花发。已办著、海棠开后，独立半廊月。
破山寺双头白莲
陈掞（宋代）

湘南夜水风露清，月明耿耿波益平。
婵娟有人步罗袜，琼璫玉佩双娉婷。
可怜玉骨埋藏久，肠断人间无复有。
岂知化作兰若莲，宿契未忘犹并首。
想应快意洗尘缘，不向谢池争取妍。
玻璃盘中净土颊，一心稽首西方仙。
请君以图献天子，当与嘉禾并周史。
毋令寂寞堕空山，泣月辈云清夜残。
奉和崔阁老清明日候许阁老交直之际…独行口号因以简赠
权德舆（唐代）

紫禁宿初回，清明花乱开。相招直城外，远远上春台。

谏曹将列宿，几处期子玉。深竹与清泉，家家桃李鲜。

折芳行载酒，胜赏随君有。愁疾自无悰，临风一搔首。
国清曹源为书名已复说偈云
曹勋（宋代）

非湛非摇，真源常在。
直指性海，总别无碍。
星分月现，光涵法界。
寄语诸方，莫作拟解。
戒珠寺上方
苏舜钦（宋代）

跻攀出上楹，叠势与云平。日暮苍烟合，秋来远水明。

幽轩开极望，疏磬落馀清。便有飞腾意，俄嗟俗虑萦。
西山秋雨
贾诠（清代）

薄雾晚濛濛，轻阴漫远空。白云千嶂雨，黄叶一溪风。

古寺疏林外，清流暮霭中。岩花纷结子，冷翠湿秋丛。
寄江端太子之晁冲之叔用
吕本中（宋代）

往岁孟秋月，我行东出关。人烟眇归路，风雨转河湾。

别恨友游眇，心成木石顽。有随妻子叹，无语鸟乌闲。

曩事空回首，微官真强颜。旧谙尘土迸，频辱簿书颁。

日月勤忧患，庭闱实阻艰。自忘身窘束，时得泪潺湲。

疾病衰犹活，漂流老未还。误沾文字癖，虚觉鬓毛斑。

苦语终难好，芜辞漫不删。绝知出意表，敢复见颜间。

二子今怀璧，群公时赐环。寄书常恨草，雕句得无悭。

晚照云千叠，新凉月半弯。相忘有道术，那得厌尘寰。

圣治光三辅，皇威极百蛮。物能同应瑞，民自不藏奸。

薄技宁堪奏，馀光或许攀。何须阳翟望，咫尺是箕山。
南湖绝句戏高彦应司理 其四
谢逸（宋代）

山色波光入座中，笑谈不觉酒杯空。掾曹莫作刑官看，兼有江湖隐者风。
檄英王鸡
王勃（唐代）

盖闻昴日，著名于列宿，允为阳德之所钟。登天垂象于中孚，实惟翰音之是取。历晦明而喔喔，大能醒我梦魂；遇风雨而胶胶，最足增人情思。处宗窗下，乐兴纵谈；祖逖床前，时为起舞。肖其形以为帻，王朝有报晓之人；节其状以作冠，圣门称好勇之士。

秦关早唱，庆公子之安全；齐境长鸣，知群黎之生聚。决疑则荐诸卜，颁赦则设于竿。附刘安之宅以上升，遂成仙种；从宋卿之窠而下视，常伴小儿。惟尔德禽，固非凡鸟。文顶武足，五德见推于田饶；雌霸雄王，二宝呈祥于嬴氏。迈种首云祝祝，化身更号朱朱。苍蝇恶得混其声，蟋蟀安能窃其号。即连飞之有势，何断尾之足虞？体介距金，邀荣已极；翼舒爪奋，赴斗奚辞？虽季郈犹吾大夫，而埘桀隐若敌国。两雄不堪并立，一啄何敢自妄？养成于栖息之时，发愤在呼号之际。望之若木，时亦趾举而志扬；应之如神，不觉尻高而首下。于村于店，见异己者即攻；为鹳为鹅，与同类者争胜。爰资枭勇，率遏鸱张。纵众寡各分，誓无毛之不拔；即强弱互异，信有喙之独长。昂首而来，绝胜鹤立；鼓翅以往，亦类鹏抟。搏击所施，可即用充公膳；翦降略尽，宁犹容彼盗啼。岂必命付庖厨，不啻魂飞汤火。羽书捷至，惊闻鹅鸭之声；血战功成，快睹鹰鹯之逐。于焉锡之鸡幛，甘为其口而不羞；行且树乃鸡碑，将味其肋而无弃。倘违鸡塞之令，立正鸡坊之刑。牝晨而索家者有诛，不复同于彘畜；雌伏而败类者必杀，定当割以牛刀。此檄。
偈颂七十六首
释子益（宋代）

六出花飞，无地卓锥。
填沟塞壑，绝毫绝厘。
嗄，忽惊卷尽青山去，
又喜重携春色归。
句
宋庠（宋代）

积高人上雍，昭配礼从周。
归马二首
张耒（宋代）

萧萧霜鬓独惊秋，病眼天边暮倚楼。
已老冯唐犹不遇，思归庾信正多愁。
溪通积雨流方壮，山入重云翠未休。
一梦淮南经岁别，菊林还向洛阳浮。
偈颂一百零四首 其七十一
释绍昙（宋代）

统御金轮四十春，笃行舜德与尧仁。莫言过去无踪踪，卢舍时时现本身。
秋斋
韩奕（元代）

林居近冬候，雨晴天已冷。
露蛩啼夕阴，风竹乱窗影。
衰来身自觉，欲寡事斯屏。
偶此山中人，清谈坐宵永。
客游感旧和汤希尧二首 其一
谢承举（明代）

游躅于今苦不前，龙门历览是英年。紫貂冲雪燕京马，画鼓凌波楚溆船。

杨柳登楼无旧侣，桃花题扇有新篇。因君又触当时兴，心绕江南几处天。
寄题董宰读书轩
方大琮（宋代）

坐衙弹琴和且平，退衙读书锵有声。
琴声书声两相和，和气散有花满城。
示知言游不可有，雅俗二者难兼行。
曩余不敏坐此处，轩窗尘土安有名。
堂前薇花寂寂笑，此殆文吏非书生。
君非异人何能匀，吏事不废心转清。
牒纷案聚判笑走，庭空吏散诗句成。
尝闻欧公居夷陵，日讨故牍繙研精。
金陵宰鄞政心礼，天津客已愁鹃鸣。
怀哉尹君古道，请把此案为商评。
送郊社朱兄除郎东归
王安石（宋代）

手持官牒出神皋，迎客遥知贺酒醪。
照映里门非白屋，欺凌春草有青袍。
宦游虽晚何妨久，饿显从来不必高。
孝友父兄家法在，想能清白遗儿曹。
东坡先生真赞三首
黄庭坚（宋代）

岌岌堂堂，如山如河。
其爱之也，引之上西掖銮坡。
是亦一东坡，非亦一东坡。
槁项黄馘，触时干戈。
其恶之也，投之於鲲鲸之波。
是亦一东坡，非亦一东坡。
计东坡之在天下，如太仓之一稊米。
至於临大节而不可夺，则与天地相终始。
和子融闻琴
陈文蔚（宋代）

古曲谁弹起，千年无此音。
尚怜惟韵在，端欲后人寻。
指上虽传操，声中要识心。
半生孤此志，弦续自而今。
贾客愁
杨凌（唐代）

山水路悠悠，逢滩即殢留。西江风未便，何日到荆州。
偈颂一百四十二首 其二十
释广闻（宋代）

欲见太平，须拨乱乾坤。欲求知己，须掀翻海岳。净慈没者闲工夫，端坐受供养，施主长安乐。
十月望日同官会饭荐福送酒
王十朋（宋代）

鄱水同僚总不群，公馀相与共论文。远公莲社恐无酒，辄效江州王使君。
读元史三首 其二
顾嗣立（清代）

周室悯黍离，蜀臣悲杜宇。吁嗟彼王孙，甘心事仇虏。

死愧文丞相，生惭谢皋羽。书画虽绝伦，大节吾不取。

贤域彝斋翁，高风邈千古。遇弟辄生嗔，到门必见侮。

吾爱《水仙图》，宝为翰墨祖。
元夕题灯龛四首 其四
程公许（宋代）

水晶帘映宝灯明，海上移来不夜城。何似图书群玉府，青藜静对月三更。
春近山中即事
陆游（宋代）

世乱王孙泣路隅，时平野老醉相扶。
种桤正可三年大，爱竹何曾一日无。
细路迢迢上云雨，轻舟渺渺入菰蒲。
暮归剩欲谈幽胜，安得丹青为作图。
送善权归豫章
饶节（宋代）

北斗以南好风土，西山爽气吞吴楚。前辈风流固超绝，后生法像仍奇古。

道人久学祖师禅，败裙破衲今几年。胸中秀气磨未尽，时出新诗皆可传。

都城鼎鼎冠剑伟，井扫权门日中市。道人香火办寂莫，有脚不踏公侯地。

古来贤俊能几何，只今零落亦已多。一见道人气象是，蒲团棐几生春和。

我思伸眉向林莽，未暇优游取卿相。扁舟今日与君别，明朝梦落江湖上。
禅人并化主写真求赞
释正觉（宋代）

二仪之门，万象之根。
有无难议，青白不痕。
借功承祖祢，了事付儿孙。
採华香负蜜蜂股，齐物梦翻蝴蝶槐。
即相离相，知恩报恩。
舟中夜闻读书
李时可（宋代）

临谿一舍竹疏疏，舟过时闻夜读书。
姓字是谁何必问，定应不是俗人居。
文宣王及其弟子赞
宋高宗（宋代）

孰封于萧，实惟子柳。
夙饫格言，克遵善诱。
明德斯馨，贤业所就。
以侑于儒，传芳逾茂。
读李客山先生武平分水坳定界记
顾成志（清代）

鄫人沤菅鲁人怒，筐筥争桑构吴楚。尚闻六里作鸿沟，彼粤此吴阚如虎。

吴邑曰武平，连粤平远城。天子颇闻粤人横，负众侵疆狎县令。

诏书特敕两铜章，判以沟涂毋力竞。武平许君气何豪，单轺来会分水坳。

却闻隐隐鸣钲鼓，忽见青红旗乱舞。车中一笑此何为，回头从者色如土。

野云黯黯日将落，脱辖呼人无一诺。独挥羽扇抗群咻，风驰云合围戈矛。

桓桓许君神色定，亲把舆图作明证。健儿突入欲甘心，拉虎批熊只手胜。

是时许君起大呼，幺么鼠子敢犯吾。挥刀折齿前令胡，吾能杀汝如腐雏。

广福桥头故吾士，赫赫鬼神可欺乎？朝廷威行九州外，尔等跳踉行尽屠。

万夫垂头齿打舌，旗卷枪抛各求穴。鞠躬谢罪辞咿嚘，彼何人哉平远侯。

立石巍然峙坳头，我疆尔界标千秋。吾闻汾阳王，入卤惟单骑。

昌黎书生耳，镇州强不避。为国焉能更爱身，浑身是胆发乎义。

懦夫畏贼掩耳奔，不惜巾帼羞三军。天下英雄竟谁是，千载而下乃见今许君。

许君老友曰李子，慨然奋笔识终始。发难能令壮士惊，折冲足雪鲰生耻。

此事此辞炳日星，我欲大书千本与万本，张之凡百有位庭。
咏潇湘八景各一首·洞庭秋月
刘克庄（宋代）

寄声谢轩帝，不必奏钧天。
一碧九万里，横吹铁笛眠。
高阳台 送沈湘佩入都
关锳（清代）

泪雨飘愁，酒潮流梦，惜花人又长征。见说兰桡，前头已泊旗亭。

垂杨原是伤心树，怎怪它、踠地青青。向天涯，一样缠绵，各自飘零。

开筵且莫频催酒，便一杯饮了，愁极还醒。且住春帆，听侬细数邮程。

压船烟柳乌篷重，到江南、应近清明。怕红窗，风雨潇潇，一路须稳。
居厚弟和七十四吟再赋
刘克庄（宋代）

曾厌承明儤直劳，中宵麻卷揽衣操。
退闲已久袖双手，老懒渠衣注二螯。
云水生涯今易足，人天供养昔非饕。
三家村未闻戎捷，但见樗翁又出遨。
简中朝贵人
王志道（宋代）

场屋辛勤债未偿，又随宦辙到河阳。米无五斗腰徒折，醋有三河鼻惯尝。

屡典朝衣赒过客，时沽坊酒涤愁肠。此心对越知无愧，午夜炉香乞岁穰。
秋窗夜课风雨鸣檐百端交集凄然成咏 其一
吴茝（清代）

竟夕吟未已，翛然对短檠。无家成濩落，有梦未分明。

秋老江湖色，风高鼙鼓声。残篇空自检，幽恨总难平。
明妃曲
周准（清代）

中原消息断，胡地风沙寒。经年不逢春，凄恻摧心肝。

君王遣妾和戎虏，万晨辞家心独苦。早知塞处不胜愁，那怪将军怕边士。

君不见百战生降李少卿，羁留绝域一身轻。丈夫失路尚如此，贱妾含悲空复情。
西斋秋感二十首
方回（元代）

我家清溪上，门临紫阳山。
有一不死人，垂云遨其间。
□□所著书，只字不可删。
上方造化枢，下述性命关。
一读□□病，再读开心颜。
读之三十年，骑鹄超尘寰。
苍生苦无福，朽竹秋苔斑。
浪求西王母，八骏空回环。
八字桥
陈著（宋代）

二灵山下湖光润，八字桥头河水分。
此是江东最佳处，近来风景不堪闻。
咏史
宋庠（宋代）

袁褚才名自古稀，可嗟高节晚相违。
迟行便足为丞相，枉受黄罗乳母衣。
山居杂诗九十首 其八十六
曹勋（宋代）

晨粥山中行，落叶响步武。委曲访隐逸，清谈销百虑。

老汤瀹苦茗，宿火煨山芋。却照夕阳归，家人不知处。
送赵判县美任改除阆倅
姚勉（宋代）

仁如爱日洁冰壶，鞭不曾施岂用蒲。
吏服官清羞鬻狱，民怜邑窘竞输租。
甘棠舍在春常满，行李船空月亦无。
展骥分州犹未称，合于紫禁着飞凫。
梅花
方岳（宋代）

雪压横枝卧浅波，三花五蕊不须多。
平生为尔添诗兴，今日无诗奈尔何。
已亥杂诗 3
龚自珍（清代）

罡风力大簸春魂，虎豹沈沈卧九阍。
终是落花心绪好，平生默感玉皇恩。
塞下曲二首·其二
王涯（唐代）

年少辞家从冠军，金妆宝剑去邀勋。
不知马骨伤寒水，惟见龙城起暮云。
庭中
李舜臣（明代）

昨夜雨新晴，今朝花更明。下阶看鹿迹，倚树辨禽声。

袖为移兰湿，襟缘爱竹清。荒居春较可，况复托归情。
家人子辈往石湖检校暮归
范成大（宋代）

南浦回春棹，东城掩暮扉。
儿修鸡栅了，女挈菜蓝归。
风力虽欺酒，花香尚染衣。
衰翁牢守舍，肠断钓鱼矶。
闻董文友已在山东
陈玉璂（清代）

竟作十年别，何无一纸书？传闻在东鲁，早晚下南徐。

客久才逾老，思深梦转疏。灵光遗殿在，问尔赋何如？
得东山居主人恋家不出因借戴希周渔乡居赋杂兴六首 其一
许及之（宋代）

借得渔乡住，分明似水仙。好山排座右，明月到尊前。

挂綵迎朝日，飞霞带晚烟。往来真自在，易觅钓渔船。
偈颂一百四十一首
释师范（宋代）

行不动尘，语不动唇。
现成行货，黄金白银。
君不见洞山老，问佛直答麻三斤。